Diari Oficial de la Generalitat Valenciana


Sumari del DOGV 5367, del 16-10-2006 (2006/10670)

Notificació a Reimar Import Export, SL, de la sentència dictada en les actuacions del juí verbal número 571/2002.
-----------------------------------------------------------------------------------------------------------------

### Dades del document

Número de DOGV
:   5367

Data del DOGV
:   16-10-2006

Secció del DOGV
:   IV. ADMINISTRACIÓ DE JUSTÍCIA - A) EDICTES I CÈDULES DE NOTIFICACIÓ D'INTERLOCUTÒRIES, PROVISIONS I SENTÈNCIES

Número del document
:   2006/10481


Organisme emissor
:   Jutjat de Primera Instància Número 5 de Dénia

Tipus de document
:   Edicte

Notificació a Reimar Import Export, SL, de la sentència dictada en les actuacions del juí verbal número 571/2002. [2006/Q10917]  
Procediment: assumpte civil 571/2002  
Juí: juí verbal 571/2002  
Part demandant: Geofrey-Ivor Britton  
Part demandada: mercantil Reimar Import-Export, SL, Salvador Durán Palomares i La Unión Alcoyana.  
En el juí a què es fa referència s'ha dictat la resolució el text de la qual, literalment, diu així:  
«Sentència número 165/2005  
Dénia, 7 de desembre de 2005  
Ana Cantó Ceballos, magistrada jutgessa del Jutjat de Primera Instància número 5 de Dénia, ha vist les presents actuacions de juí verbal, registrades amb el número 571/2005, promogudes per Geoffrey Ivor Britton, representat pel procurador el senyor Sastre Botella i assistit pel lletrat el senyor Sastre, contra l'entitat Reimar Import-Export, en situació de rebel·lia processal, contra l'entitat asseguradora La Unión Alcoyana, i contra Salvador Durán Palomares, representats pel procurador Pedro Ruano i assistits pel lletrat el senyor Tous Terrades.  
Antecedents de fet   
1. El procurador el senyor Sastre Botella, en la representació processal indicada, va presentar un escrit a través del qual es promovia juí verbal contra els esmentats demandats, i al·legava en síntesi que el seu mandant és propietari del vehicle Citroën BX matrícula E-525-CMX. Que el passat dia 24 de novembre de 2001, a la carretera CV-735, quan la conductora del vehicle de propietat seua, Elisabeth Latham, estava finalitzant una maniobra de gir a l'esquerra, degudament senyalitzada, li va produir una col·lisió el vehicle marca Ford Scort, matrícula 9580 CLQ, conduït per Salvador Durán Palomares qui, desatenent les circumstàncies del trànsit, intentava avançar fent-ne cas omís de la presència de vehicle del seu mandant.  
Com a conseqüència de l'impacte, el turisme del seu mandant va patir danys, la reparació dels qual fa una suma de 2.473,60 euros.  
A continuació al·legava els fonaments de dret que són aplicables al cas, els quals es reproduïxen ací, i acabava demanant que es dicte una sentència mitjançant la qual es condemne els demandats a pagar conjuntament i solidària a l'actor la quantitat de 2.473,60 euros, més els interessos legals corresponents, amb imposició de les costes als demandats.  
2. Mitjançant la interlocutòria de data 18 de novembre de 2002, es va admetre a tràmit la demanda, i es va acordar seguir la tramitació per les vies del procediment de juí verbal, establits en els articles 440 i següents de la Llei d'Enjudiciament Civil 1/2000, i es va assenyalar la data per a la celebració de l'acte del juí, amb la citació a termini de les parts. Atés que eren negatives les diligències de citació a termini dels codemandats, es van practicar diligències a fi d'investigar-ne el domicili, i es va acordar en data 3 de març de 2005, la citació a termini als domicilis aportats.   
En ser la data assenyalada, es va sol·licitar la suspensió pel fet de no constar citats els testimonis proposats per la part actora. Es va suspendre de nou la celebració de l'acte del juí a sol·licitud de l'entitat asseguradora demandada, pel fet de constar impossibilitat física per a l'assistència del lletrat. En ser la data assenyalada es va sol·licitar suspensió en no comparéixer el testimoni proposat per la part actora.  
Amb data 22 de novembre de 2005, es va celebrar la vista del juí, de conformitat amb l'establit en els articles 443 i següents de la Llei d'Enjudiciament Civil. L'actuació es va documentar de conformitat amb este text.   
La part actora es va ratificar en el seu escrit de demanda. La part demandada compareguda va al·legar en primer lloc la falta de legitimació activa ad causam atés que no s'havia aportat cap prova en acreditació de la titularitat al·legada per l'actor del vehicle sinistrat, i es va oposar a la relació fàctica sostinguda per la part actora, i això atesa la localització dels danys en ambdós vehicles. Sostenia que l'avançament efectuat pel codemandat era correcte, de conformitat amb l'establit en l'article 84.1 de Reglament de Circulació. S'oposava a més a més, a unes quantes partides de les que figuraven indicades al pressupost que es va aportar amb l'escrit de demanda, així com a la imposició dels interessos de l'article 20 de la Llei del Contracte d'Assegurança per a l'entitat asseguradora.  
Sol·licitada la pràctica de prova, així es va acordar, es va proposar documental i testifical. Una vegada practicades les proves proposades i declarades pertinents, es va concedir a ambdues parts, per orde, l'ús de la paraula a fi que es manifestaren sobre els resultats de la prova practicada, i les actuacions van quedar per a dictar sentència.  
3. En la tramitació del present procediment s'han observat les prescripcions legals.  
Fonaments de dret  
1. La part actora insta en el present procediment, i en exercici implícit de l'acció contemplada en els apartats 1 i 2 de l'article 1 de la Llei sobre Responsabilitat Civil i Assegurança en la Circulació de Vehicles de Motor (disposició addicional 8 de la Llei 30/1995, de 8 de novembre, d'Ordenació i Supervisió de les Assegurances Privades), que es remet a l'estipulat en els articles 1.902 i següents del Codi Civil relatiu a la responsabilitat derivada de culpa extracontractual o aquiliana, així com de l'establit en l'article 6.1 del mateix text legal i de l'establit en l'article 20 de la Llei del Contracte de l'Assegurança, d'acord amb la disposició addicional 8 de la Llei 30/1995, de 8 de novembre, que per part dels demandats es facen efectives les quantitats que es reclamen en concepte d'import del lloguer del vehicle, i interessos reportats derivats del sinistre d'actuacions.  
La part demandada compareguda va al·legar la falta de legitimació activa ad causam de l'actor, i això perquè solament s'havia aportat en acreditació de la titularitat sobre la base del que s'acciona, la identificació que es va ressenyar sota el concepte d'assegurat en la declaració amistosa d'accident i en l'encapçalament del pressupost que es va acompanyar amb l'escrit de demanda.  
Es va oposar també a la prosperabilitat de la pretensió, va al·legar que la conducta del seu defés va ser correcta, i va impugnar a més a més la versió oferida per la part actora, atesa la localització dels danys, així com la inclusió d'algunes de les partides en el pressupost aportat. Es va oposar a la imposició dels interessos de l'article 20 de la Llei de Contracte d'Assegurança per a l'entitat asseguradora.  
2. Procedix resoldre amb caràcter previ sobre l'al·legació efectuada per la part demandada concernent a la mancança d'acció per l'actor, atés que no s'ha acreditat que guarde cap relació, encara que siga de perjudicat, amb la pretensió que sosté. En la prova aportada a les actuacions no figura cap document en què figure la identitat del titular del vehicle. Tampoc no s'han aportat dades que permeten sostindre que l'actor ha resultat perjudicat pel sinistre. Únicament figura identificat com a assegurat en la declaració amistosa d'accident i el seu nom com el de la persona que efectua l'encàrrec de la reparació sobre la base de la qual es confecciona el pressupost.  
Estes dades, després d'haver-se impugnat la legitimació activa per la part demandada, no són suficients com per a considerar que l'actor guarda relació amb el que és objecte del procediment, als efectes de considerar-lo revestit de la legitimació activa precisa com per a actuar la present reclamació. Atés el que s'ha exposat cal dictar un pronunciament desestimatori de la demanda, en estimar que l'actor manca d'acció.  
3. Costes. En aplicació de l'establit en l'article 394 de la Llei d'Enjudiciament Civil, s'imposen les costes a la part actora.  
Vistes les disposicions legals citades i altres aplicables de manera general i pertinent.  
Decisió  
Que desestime la demanda interposada per Geoffrey-Ivor Britton, representat pel procurador el senyor Sastre Botella, contra l'entitat Reimar Import-Export, en situació de rebel·lia processal, contra l'entitat asseguradora La Unión Alcoyana, i contra Salvador Durán Palomares, representats pel procurador Pedro Ruano, i absolc els codemandats de les pretensions instades contra ells, tot això amb imposició de costes a la part actora.   
Així ho acorda, mana i firma Ana Cantó Ceballos, magistrada jutgessa del Jutjat de Primera Instància número 5 de Dénia i partit. En done fe.  
Notifiqueu esta sentència a les parts i feu-los saber que contra esta s'hi pot preparar un recurs d'apel·lació, davant este jutjat en el termini de cinc dies, comptadors des de l'endemà de la notificació, a fi que el resolga l'Audiència Provincial d'Alacant.   
Lliureu un testimoniatge d'esta sentència i uniu-lo a les actuacions que l'han motivada, i incorporeu l'original al llibre de sentències civils.  
Publicació. La resolució anterior l'ha firmada, llegida i publicada per la mateixa jutgessa que la va dictar, mentre celebrava audiència en el dia de hui. En done fe.   
Diligència. Seguidament es complix el que s'ha acordat».  
Atés el desconeixement de l'actual domicili o residència de la part demandada, mitjançant la provisió de hui, el jutge, de conformitat amb el que disposen els articles 156.4 i 164 de la Llei 1/2000, d'Enjudiciament Civil, ha acordat la publicació del present edicte al tauler d'anuncis del jutjat i en el butlletí oficial de la Comunitat Valenciana, per a portar a efecte la diligència de notificació de sentència a la mercantil demandada Reimar Impor-Export, SL.  
Dénia, 13 de febrer de 2006.. El secretari judicial: Javier López Atiénzar.  
Diligència. Dénia, 13 de febrer de 2006  
L'estenc jo, el secretari judicial, per a fer constar que el present edicte ha quedat fixat en el dia de hui al tauler d'anuncis i publicació en el butlletí oficial de la Comunitat Valenciana. En done fe.